見子瞻粲字韵詩和答三人四返不困而愈崛奇輒次韵寄彭門三首  其一
作者：黄庭堅
朝代：宋

paragraphs: 公才如洪河，灌注天下半。
風日未嘗攖，晝夜聖所歎。
名世二十年，窮無歌舞玩。
入宮又見妬，徒友飛鳥散。
一飽事難諧，五車書作伴。
風雨暗樓臺，雞鳴自昏旦。
雖非錦繡贈，欲報青玉案。
文似離騷經，詩窺關雎亂。
賤生恨學晚，曾未奉巾盥。
昨蒙雙鯉魚，遠託鄭人緩。
風義薄秋天，神明還舊貫。
更磨薦禰墨，推挽起疲懦。
忽忽未嗣音，微陽歸候炭。
仁風從東來，拭目望齋館。
鳥聲日日春，柳色弄晴暖。
漫有酒盈樽，何因見此粲。